PATVIRTINTA

Rokiškio rajono savivaldybės tarybos

2018 m. rugsėjo 28 d. sprendimu Nr. TS-299

(Rokiškio rajono savivaldybės tarybos

2024 m. balandžio 25 d. sprendimo Nr. TS-120

redakcija)

**ROKIŠKIO RAJONO SAVIVALDYBĖS VALDOMŲ ĮMONIŲ**

**VALDYSENOS POLITIKA**

**I SKYRIUS**

**BENDROSIOS NUOSTATOS**

1. Rokiškio rajono savivaldybės (toliau – Savivaldybė) valdomų įmonių valdysenos politika (toliau – Politika) nustato Savivaldybės valdomų įmonių (toliau – Įmonė) pagrindinius valdysenos principus.

2. Apraše vartojamos sąvokos:

2.1. **Savivaldybės valdoma įmonė** – akcinė bendrovė ir (ar) uždaroji akcinė bendrovė, kurių vienai ar kelioms savivaldybėms nuosavybės teise priklausančios akcijos suteikia daugiau kaip 1/2 balsų visuotiniame akcininkų susirinkime.

2.2. **Įmonės valdymo organai:**

2.2.1.vienasmenis valdymo organas – įmonės vadovas;

2.2.2. kolegialus valdymo organas – valdyba.

3. Visuotinai priimtos ir vieningos Įmonės valdymo (arba Įmonės valdymo sistemos) sąvokos nėra. Šio dokumento kontekste Įmonės valdymas (arba Įmonės valdymo sistema) turėtų būti suprantamas kaip sistema, per kurią Įmonė yra valdoma ir kontroliuojama. Įmonės valdymas apima santykius tarp Įmonės valdymo ir priežiūros organų, akcininkų bei interesų turėtojų.

4. Politika parengta vadovaujantis Lietuvos Respublikos akcinių bendrovių įstatymu, Savivaldybių turtinių ir neturtinių teisių įgyvendinimo savivaldybių valdomose įmonėse ir savivaldybių valdomų įmonių veiklos skaidrumo užtikrinimo tvarkos aprašu, patvirtintu Lietuvos Respublikos Vyriausybės 2007 m. birželio 6 d. nutarimu Nr. 567 „Dėl Savivaldybių turtinių ir neturtinių teisių įgyvendinimo savivaldybių valdomose įmonėse ir savivaldybių valdomų įmonių veiklos skaidrumo užtikrinimo tvarkos aprašo patvirtinimo“.

5. Įmonės privalo siekti ne tik socialinių ir viešojo intereso, bet ir verslo tikslų. Jos turi padėti įgyvendinti svarbius socialinius ir politinius-strateginius tikslus ir tuo pačiu privalo laikytis ekonominių dėsnių. Tikslų derinimas gali reikalauti kompromisų ir versti priimti prieštaringus arba ekonomiškai nenaudingus sprendimus.

6. Politika Įmonėse taikoma tiesiogiai, Įmonių valdymo organai, veikdami savo kompetencijos ribose, vadovaujasi Politikos nuostatomis tvirtindami atitinkamus Įmonių vidaus dokumentus, kai tai reikalinga.

7. Turtines ir neturtines teises Įmonėse įgyvendina Savivaldybės vykdomoji institucija – Rokiškio rajono savivaldybės meras (toliau – Meras).

8. Kitos šiame dokumente vartojamos sąvokos, jeigu jos neapibrėžtos pačioje Politikoje, turi tokią pačią prasmę kaip Lietuvos Respublikos akcinių bendrovių įstatyme.

**II SKYRIUS**

**ĮMONIŲ ĮGYVENDINAMI SAVIVALDYBĖS TIKSLAI**

9. Savivaldybė, dalyvaudama Įmonės valdyme, siekia savivaldybei deleguotų funkcijų vykdymo užtikrinimo, verslo vertės augimo, pelno, strateginių projektų įgyvendinimo ar kitų tikslų, kurie nustatomi teisės aktais.

10. Savivaldybė siekia, kad Įmonėse būtų nustatyta veiksminga vidaus kontrolės sistema, kuri padėtų užtikrinti Įmonės veiklos teisėtumą, ekonomiškumą, efektyvumą, rezultatyvumą ir skaidrumą, strategijos ir veiklos planų įgyvendinimą, turto apsaugą, informacijos ir ataskaitų patikimumą ir išsamumą, sutartinių ir kitų įsipareigojimų tretiesiems asmenims laikymąsi ir visų su tuo susijusių rizikos veiksnių valdymą. Savivaldybė atitinkamai siekia, kad vidaus kontrolės sistemai užtikrinti būtų mutatis mutandis vadovaujamasi vidaus kontrolei taikomais reikalavimais, nustatytais Lietuvos Respublikos vidaus audito ir vidaus kontrolės įstatyme.

11. Meras ne rečiau kaip kas 4 metus rengia ir pateikia Įmonei raštą dėl Savivaldybės siekiamų tikslų ir keliamų lūkesčių.

12. Nurodant Savivaldybės keliamus lūkesčius Įmonei įvardijama Įmonės pagrindinė ir kitos veiklos, veiklos prioritetai, esminiai veiklos vertinimo rodikliai, atskaitomybės poreikiai, įgyvendinami valstybei svarbūs ekonominiai projektai. Rašte gali būti nurodyta ir kita informacija, reikalinga Savivaldybės keliamiems lūkesčiams Bendrovei įvardyti.

13. Lūkesčių raštu vadovaujamasi formuojant Įmonės finansinius ir nefinansinius ilgalaikius (strateginius) ir trumpalaikius (taktinius) tikslus. Anksčiau nei kas 4 metus lūkesčių raštas gali būti koreguojamas ir teikiamas Įmonei, kai atnaujinama Rašte pateikta informacija.

14. Savivaldybė siekia kad Bendrovė įgyvendintų savivaldybės siekiamus tikslus ir keliamus lūkesčius bei užtikrintų tinkamą kapitalo grąžą.

**III SKYRIUS**

**ĮMONIŲ STRATEGIJOS IR JŲ ĮGYVENDINIMAS**

15. Savivaldybė siekia, kad Įmonės valdymo organai pagal kompetenciją priimtų sprendimus, kuriais, nustatytų Įmonės strategiją, ilgalaikius ir trumpalaikius tikslus, o jeigu jiems įgyvendinti reikia papildomo finansavimo – nurodytų tikslų įgyvendinimo finansavimo šaltinius.

16. Savivaldybė siekia, kad Įmonės strategija apimtų aplinkos, kurioje veikia Įmonė, analizę, misiją, viziją, ilgalaikius (strateginius) tikslus, uždavinius ir išteklius, kurių reikia jiems pasiekti, taip pat veiklos planus.

17. Savivaldybė prižiūri, kad Įmonės valdymo organai peržiūrėtų įstatuose nustatytus veiklos tikslus, taip pat misiją, viziją, ilgalaikius tikslus, jų įgyvendinimo finansavimo šaltinius, strategiją ir metinius veiklos planus.

18. Įmonės valdymo organai, pagal kompetenciją priėmę sprendimus dėl Įmonės veiklos tikslų, misijos, vizijos, ilgalaikių tikslų ir jų įgyvendinimo finansavimo šaltinių nustatymo, reguliariai peržiūri kaip įgyvendinami jų priimti sprendimai, ir parengia strategijos įgyvendinimo metines ataskaitas.

**IV SKYRIUS**

**ĮMONIŲ GERO VALDYMO PRINCIPAI**

19. Tikslų apibrėžtumo – visų Įmonės valdymo organų veikla turėtų būti sukoncentruota į strateginių tikslų įgyvendinimą, atsižvelgiant į poreikį didinti akcininkų nuosavybę bei siekti socialinių tikslų:

19.1. Įmonės vadovybei turi būti keliami aiškūs tikslai, kurie turi būti formalizuoti ir aptarti su Įmonės vadovu bei suderinti su Bendrovės ilgalaike strategija; kiek tai yra įmanoma, tikslai turėtų būti tokie, kuriuos galima būtų kiekybiškai įvertinti, tačiau turi būti siekiama ir kokybinių tikslų. Kasmet turi būti vertinama, kaip vadovai siekia nustatytų tikslų.

19.2. Savivaldybė siekia kad Įmonėms nebūtų nustatomi tik bendriniai tikslai. Įmonėms keliami tikslai turi būti suderinti su vykdoma veikla.

20. Nuosavybės ir reguliavimo funkcijų atskyrimo – Savivaldybė neturėtų tiesiogiai kištis priimant sprendimus Įmonės kasdienės veiklos klausimais. Kad Įmonės vadovybės nariai galėtų tinkamai panaudoti savo įgūdžius, jiems turėtų būti leidžiama dirbti savarankiškai, tačiau turėtų būti vykdoma kontrolė:

20.1. Rekomenduojama patvirtinti formalias valdybos darbo procedūras, kurios turėtų būti parengtos bendradarbiaujant savivaldybei, Įmonės valdybai ir vadovybei, atsižvelgiant į geriausią tarptautinę praktiką; toks darbo reglamentas turi pabrėžti, jog valdybai tenka galutinė atsakomybė už Įmonės veiklą; daug dėmesio turi būti skiriama aiškiam valdybos pareigų ir atsakomybių apibrėžimui, akcentuojant nepriklausomybę ir sąsajas su valstybe ir Įmonės vadovybe.

20.2. Numatyti periodiškai (ne rečiau kaip kas 4 metus) peržiūrėti Įmonių ūkines veiklas. Kai veiklos būtinos siekiant patenkinti Savivaldybės bendruomenės bendruosius interesus ir atsižvelgdami į savo komercinius interesus, kiti ūkio subjektai tokios veiklos nevykdytų arba vykdytų ne visa apimtimi, kuri yra būtina Savivaldybės bendruomenės bendriesiems interesams patenkinti, ir tik jeigu tokiu sprendimu nebus teikiama privilegijų arba diskriminuojami atskiri ūkio subjektai ar jų grupės. Nustačius šių sąlygų neatinkančias veiklas turėtų būti sprendžiama dėl Įmonės veiklos tęstinumo.

20.3. Sprendimai dėl nuosavybės išlaikymo, Įmonės teisinės formos keitimo, visų ar dalies akcijų pardavimo privačiam sektoriui turi būti priimami vadovaujantis nešališku vertinimu ir rekomendacijomis.

21. Valdymo ir priežiūros organų atsakomybės bei atskaitomybės akcininkams:

21.1. Įmonėje nustatyta kolegialių priežiūros ir valdymo organų darbo tvarka turi užtikrinti efektyvų šių organų darbą ir sprendimų priėmimą, skatinti aktyvų Įmonės organų bendradarbiavimą:

21.1.1. Įmonės kolegialiems priežiūros ir valdymo organams vadovauja šių organų pirmininkai. Kolegialaus organo pirmininkas yra atsakingas už kolegialaus organo posėdžių tinkamą sušaukimą. Pirmininkas turi užtikrinti tinkamą visų kolegialaus organo narių informavimą apie šaukiamą posėdį ir posėdžio darbotvarkę. Jis taip pat turi užtikrinti tinkamą vadovavimą kolegialaus organo posėdžiams bei tvarką ir darbingą atmosferą posėdžio metu;

21.1.2. Įmonės kolegialių organų posėdžius rekomenduojama rengti atitinkamu periodiškumu, pagal iš anksto patvirtintą grafiką. Kiekvienas Įmonės kolegialus organas pats sprendžia kokiu periodiškumu šaukti kolegialių organų posėdžius, tačiau rekomenduojama juos rengti tokiu periodiškumu, kad būtų užtikrintas nepertraukiamas esminių Įmonės valdymo klausimų sprendimas. Įmonės stebėtojų tarybos posėdžiai turėtų būti šaukiami bent kartą per metų ketvirtį, o Įmonės valdybos posėdžiai – bent kartą per mėnesį;

21.1.3. Įmonės kolegialaus organo nariams turėtų būti pateikta visa reikalinga, su posėdžio darbotvarke susijusi medžiaga.

21.1.4. Įmonės valdymo sistema turi skatinti priežiūros ir valdymo organų narius vengti interesų konfliktų bei užtikrinti skaidrų ir efektyvų bendrovės organų narių interesų konfliktų atskleidimo mechanizmą;

21.1.5. Įmonės priežiūros ir valdymo organo narys turi vengti situacijos, kai jo asmeniniai interesai prieštarauja ar gali prieštarauti Įmonės interesams. Jeigu tokia situacija vis dėlto atsirado, Įmonės priežiūros ar valdymo organo narys turi per protingą terminą pranešti kitiems to paties organo nariams arba jį išrinkusiam Įmonės organui, arba Įmonės akcininkams apie tokią interesų prieštaravimo situaciją, nurodyti interesų pobūdį ir, jeigu įmanoma, vertę;

21.1.6. Įmonės priežiūros ir valdymo organo narys negali painioti Įmonės turto, kurio naudojimas specialiai su juo nėra aptartas, su savo turtu arba naudoti jį arba informaciją, kurią jis gauna būdamas Įmonės organo nariu, asmeninei naudai ar trečiojo asmens naudai gauti be Įmonės visuotinio akcininkų susirinkimo ar jo įgalioto kito Įmonės organo sutikimo;

21.1.7. Įmonės priežiūros ir valdymo organo narys turi susilaikyti nuo balsavimo, kai priimami sprendimai dėl sandorių ar kitokių klausimų, su kuriais jis susijęs asmeniniu ar dalykiniu interesu.

21.2. Visuotinio akcininkų susirinkimo renkamas kolegialus organas turi tinkamai ir efektyviai funkcionuoti, o jam suteiktos teisės turi užtikrinti efektyvią Įmonės valdymo organų priežiūrą ir visų Įmonės akcininkų interesų apsaugą:

21.2.1. visų Įmonės organų veikla turėtų būti sukoncentruota į strateginių tikslų įgyvendinimą;

21.2.2. į Įmonės kolegialių organų sudėtį turi būti įtraukiami nepriklausomi nariai, įvertinant jų kompetencijas, kurie turi sąžiningai, rūpestingai ir atsakingai veikti Įmonės bei akcininkų naudai ir jų interesais, atsižvelgdami į darbuotojų interesus ir visuomenės gerovę;

21.2.3. kai siūloma paskirti kolegialaus organo narį, turi būti nurodyta konkreti jo kompetencija, tiesiogiai susijusi su darbu kolegialiame organe. Kolegialus organas turėtų užtikrinti, kad jo nariai, kaip visuma, turėtų įvairiapusių žinių, nuomonių ir patirties savo užduotims tinkamai atlikti. Kiekviename Įmonės metiniame pranešime turi būti skelbiama informacija apie kolegialaus organo sudėtį ir apie konkrečią atskirų jo narių kompetenciją, tiesiogiai susijusią su jų darbu kolegialiame organe;

21.2.4. kolegialaus organo nariai turi bet kokiomis sąlygomis išlaikyti savo analizės, sprendimų priėmimo ir veiksmų nepriklausomumą; nesiekti ir nepriimti jokių nepagrįstų lengvatų, kurios gali kompromituoti jų nepriklausomumą; aiškiai reikšti savo prieštaravimą tuo atveju, kai mano, kad kolegialaus organo sprendimas gali pakenkti Įmonei;

21.2.5. kai kolegialaus organo sprendimai gali skirtingai paveikti Įmonės akcininkus, kolegialus organas su visais akcininkais turėtų elgtis sąžiningai ir nešališkai. Jis turėtų užtikrinti, kad akcininkai būtų tinkamai informuojami apie Įmonės reikalus, jos strategiją, rizikos valdymą ir interesų konfliktų sprendimą. Įmonėje turėtų būti aiškiai nustatytas kolegialaus organo narių vaidmuo jiems bendraujant su akcininkais ir įsipareigojant akcininkams;

21.2.6. sandoriai, sudaromi tarp Įmonės ir jos akcininkų, priežiūros ar valdymo organų narių, ar kitų bendrovės valdymui įtaką galinčių daryti fizinių ar juridinių asmenų, turi būtų tvirtinami kolegialaus organo. Sprendimas dėl tokių sandorių tvirtinimo turi būti laikomas priimtu tik tuo atveju, kai už tokį sprendimą balsuoja dauguma nepriklausomų kolegialaus organo narių;

21.2.7. kolegialaus organo nariams už jų darbą ir dalyvavimą kolegialaus organo; posėdžiuose turėtų būti atlyginama iš Įmonės lėšų. Atlyginimo dydį turėtų tvirtinti Įmonės visuotinis akcininkų susirinkimas.

21.3. Įmonės vadovo atranka turi būti nešališka, atsižvelgiant tik į kandidatų kompetenciją.

21.4. Patvirtinti Įmonės vadovo atlyginimų skyrimo ir peržiūrėjimo tvarką, kuri užkirstų kelią galimiems interesų konfliktams ir piktnaudžiavimui nustatant direktorių atlyginimus:

21.4.1. Įmonės vadovo atlyginimų kintamų ir nekintamų sudedamųjų dalių santykis ir jų ryšys su veiklos rezultatais;

21.4.2. pakankama informacija apie veiklos rezultatų vertinimo kriterijus ir jų naudą ilgalaikiams Įmonės tikslams;

21.4.3. pagrindiniai metinių premijų sistemos ir bet kurios kitos ne pinigais gaunamos naudos kriterijai ir jų pagrindimas;

21.4.4. į susitarimus su Įmonių vadovais arba valdymo organų nariais turi būti įtraukta nuostata, leidžianti Įmonei susigrąžinti kintamą sudedamąją atlyginimo dalį, kuri buvo išmokėta remiantis duomenimis, kurie vėliau pasirodė akivaizdžiai neteisingi;

21.4.5. išeitinės išmokos neturi viršyti nustatytos sumos arba nustatyto metinių atlyginimų skaičiaus;

21.4.6. išeitinės išmokos neturi būti mokamos, jei darbo sutartis nutraukiama dėl blogų veiklos rezultatų.

22. Veiklos skaidrumo ir viešumo – Įmonės turėtų rengti ir viešai skelbti plėtros strategiją ir tikslus, aiškiai deklaruodama, kaip ji planuoja veikti akcininkų interesais. Informacija apie visus esminius bendrovės klausimus, įskaitant finansinę situaciją, veiklą ir bendrovės valdymą, turi būti atskleidžiama laiku ir tiksliai.

22.1. Įmonės valdymo sistema turi užtikrinti, kad Įmonės interneto svetainėje būtų atskleista informaciją apie:

22.1.1. Įmonės veiklą ir finansinius rezultatus – skelbti metinį pranešimą ir finansinių ataskaitų rinkinį;

22.1.2. Įmonės tikslus ir užduotis;

22.1.3. asmenis nuosavybės teise turinčius Įmonės akcijų paketą ar jį valdančius;

22.1.4. Įmonės priežiūros ir valdymo organų narius, Įmonės vadovą, jo pavaduotojus bei jų atlyginimą, Įmonės priežiūros ir valdymo organų narių, Įmonės vadovo profesinę patirtį, kvalifikaciją ir potencialius interesų konfliktus, kurie galėtų paveikti jų sprendimus.

22.1.5. Įmonės valdymo struktūrą ir strategiją;

22.1.6. esamą darbuotojų skaičių;

22.1.7. metinį darbo užmokesčio fondą;

22.1.8. finansiniais metais vykdytus, vykdomus ir planuojamus pirkimus ir investicijas;

22.1.9. informaciją apie prisiimtus socialinius įsipareigojimus, visuomeninių paslaugų teikimo kaštus, Savivaldybės teikiamas subsidijas ar finansinę pagalbą, bet kokią kitą reikšmingą informaciją apie veiklą, kurioje Įmonė dalyvauja pagal Savivaldybės valdomos įmonės statusą.

22.2. Įmonė rengia ir Merui pristato ketvirtines finansines ataskaitas:

22.2.1. 3 mėnesių tarpinių finansinių ataskaitų rinkinį pateikia ne vėliau kaip iki gegužės 31 d.,

22.2.2. 6 mėnesių tarpinių finansinių ataskaitų rinkinį pateikia ne vėliau kaip iki rugpjūčio 31 d.,

22.2.3. 9 mėnesių tarpinių finansinių ataskaitų rinkinį pateikia ne vėliau kaip iki lapkričio 31 d.,

22.2.4. 12 mėnesių tarpinių finansinių ataskaitų rinkinį pateikia ne vėliau kaip iki kitų metų vasario 28 d.

22.3. Įmonės vadovas rengia ir Merui pateikia metinį pranešimą ir veiklos ataskaitą, metinių finansinių ataskaitų rinkinį ir informaciją apie vykdomus specialiuosius įsipareigojimus, taip pat metinių finansinių ataskaitų nepriklausomo auditoriaus išvadą – ne vėliau kaip balandžio 30 dieną . Įmonės vadovas privalo užtikrinti, kad metinės ataskaitos būtų išsamios, teisingos ir atitinkančios Skaidrumo gairėse numatytus kriterijus:

22.3.1. veiklos strategija ir tikslai (finansiniai ir nefinansiniai), jeigu tai nėra Įmonės komercinė paslaptis (jei Įmonės veiklos strategijoje ir tiksluose yra informacijos, laikomos komercine paslaptimi, nurodoma (pateikiama) sutrumpinta veiklos strategija ir tikslai be šios informacijos):

22.3.2. pasiektų veiklos rezultatų atitiktis Įmonės veiklos tikslams;

22.3.3. pagrindiniai įvykiai, turintys esminės reikšmės Įmonės veiklai, įvykę per ataskaitinį laikotarpį;

22.3.4. informacija apie teikiamų paslaugų ar gaminamos produkcijos rinką, jeigu tai nėra Įmonės komercinė paslaptis;

22.3.5. pagrindiniai klientai ir pagrindinės jų grupės, jeigu tai nėra Įmonės komercinė paslaptis. Jei Įmonė atskleidžia segmentų informaciją, pagrindiniai klientai pateikiami pagal atskirus segmentus;

22.3.6. investicijos per ataskaitinį laikotarpį, didžiausi vykdomi ar planuojami investicijų projektai;

22.3.7. bendras metinis darbo užmokesčio fondas, vidutinis mėnesinis darbo užmokestis pagal einamas pareigas ir (arba) padalinius;

22.3.8. vykdomos socialinės, aplinkosaugos iniciatyvos ir politika;

22.3.9. veiklą apibūdinantys pagrindiniai finansiniai rodikliai (pelningumo, likvidumo, turto panaudojimo efektyvumo), jų kaita per 3 metus;

22.3.10. Įmonės sumokėti mokesčiai per ataskaitinį laikotarpį;

22.3.11. Įmonės kapitalo ir turto vertę, jų pokyčius per ataskaitinius finansinius metus, kapitalo padidinimo priežastis ir finansavimo šaltinius;

22.3.12. Įmonės valdymo organai;

22.3.13. informacija apie atliktą metinių finansinių ataskaitų auditą (auditą atlikęs subjektas, atlyginimas už audito atlikimą);

22.3.14. kita iki metinio pranešimo ar veiklos ataskaitos paskelbimo dienos paaiškėjusi svarbi informacija, turinti įtakos Savivaldybės valdomos įmonės veiklai;

23. Atitikties teisės aktų reikalavimams ir geriausios praktikos standartams:

23.1. Įmonės privalo pasitvirtinti etikos kodeksą, kuriuo vadovautųsi visi Įmonės darbuotojai. Turi būti sukurta stebėsenos sistema, kurios pagalba būtų galima įvertinti, kaip Įmonė laikosi etikos kodekso;

23.2. Įmonės apskaitą tvarko pagal tarptautinius apskaitos standartus.

23.3. Įmonės vykdomos valdymo, finansų, personalo ir kitos politikos turi būti periodiškai peržiūrimos ir atnaujinamos, atsižvelgiant į geriausias praktikas ir vykstančius pokyčius.

24. Verslo logikos – komercinės veiklas vykdančios Įmonės, net jei tuo pačiu metu jos siekia ir socialinių tikslų, turi būti valdomos vadovaujantis verslo logika.

25. Nešališkumo - Įmonės audito įmonės parinkimo mechanizmas turėtų užtikrinti audito Įmonės išvados ir nuomonės nepriklausomumą:

25.1. siekiant gauti objektyvią nuomonę dėl Įmonės metinių finansinių ataskaitų rinkinio

ir metinio pranešimo patikrinimą turėtų atlikti nepriklausoma audito įmonė;

25.2. rekomenduojama, kad audito Įmonės kandidatūrą visuotiniam akcininkų susirinkimui siūlytų Įmonės stebėtojų taryba, o jeigu ji Įmonėje nesudaroma, – Įmonės valdyba;

25.3. jei audito įmonė yra gavusi iš Įmonės užmokestį už suteiktas ne audito paslaugas, Įmonė turėtų tai atskleisti akcininkams. Šia informacija taip pat turėtų disponuoti Įmonės stebėtojų taryba, o jeigu ji Įmonėje nesudaroma, – Įmonės valdyba, svarstydama, kurią audito Įmonės kandidatūrą pasiūlyti visuotiniam akcininkų susirinkimui.

**VI SKYRIUS**

**BAIGIAMOSIOS NUOSTATOS**

26. Politika tvirtinama ir keičiama Rokiškio rajono savivaldybės tarybos sprendimu.

27. Šios Politikos nuostatos negali būti traktuojamos kaip pakeičiančios įstatymų ar kitų teisės aktų nuostatas, todėl asmenys, kuriems yra skirtas šis kodeksas, jokiu būdu nėra atleidžia nuo pareigos laikytis Lietuvos Respublikos įstatymų ir kitų teisės aktų.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_